Jens A. Myro

Jens A. Myro (født 1. september 1921, død 27. desember 2002) fra Ål i Hallingdal var en nestor i folkemusikkmiljøet i Hallingdal. 

Jens A. Myro hadde mange spelemenn i slekta. Han var oldebarn av Myreguten på morsiden og bestefar på farsiden var bror til Store Dekken og Vesle Dekken. Hans første læremester var Knut Dekko, sønn av Ola Dekko, som var søskenbarn med faren hans, han lærte også av Sevat Sataøen og Olav Timannhagen. Myro var også onkel til musiker Arne Moslåtten kjent fra Hellbillies. De fleste yngre spelemenn i Hallingdal født mellom 1950 og 1990 har lært felespill av Jens A. Myro.

Han var spesielt kjent som dansespelemann og var mye brukt som dansespelemann i kappdans på kappleiker. På en og samme landskappleik spilte han for over tjue dansepar. Flere dansepar fra Hallingdal gikk til topps med Jens A. Myrp som spelemann.

Gjennom flere tiår på siste halvdel av 1900-tallet spilte han en svært viktig rolle, og både som solo- og dansespelemann, viktig tradisjonsbærer og ikke minst miljøskaper hadde han på alle vis en stor del av æren for en periode med god rekruttering, både av spelemenn og dansere. En av de yngre utøverne sa det slik: «Jens er goffa for uss alle i Hallingdal». 

 Utgivelser 
 Me spelar til dans - springar og laus frå Hallingdal (1979) med Thorleif Stave (nominert til spellemannprisen)
 Hallingspringar (1986) med Øyvind Brabant
 Hallingspel (1997)

 Referanser 

Kategori:Norske folkemusikere
Kategori:Personer fra Ål kommune